KORONAVIRUS je već izazvao prekide lanaca snabdijevanja i onemogućio ili usporio slobodan protok ljudi i stanovništva unutar Europske unije i sada izgleda neizbježno da će uslijediti i recesija.

>> Italija je u potpunoj blokadi. Što to znači za našu ekonomiju i turizam?

Kako će karantena Italije i općenito situacija s koronavirusom utjecati na hrvatsko gospodarstvo, pitali smo ekonomisticu Vedranu Pribičević sa Zagrebačke škole za ekonomiju i menadžment.

Italija je ključni trgovinski partner Hrvatske

Pribičević podsjeća da je “Italija 2018. godine postala najveći trgovinski partner RH i 15% hrvatskog izvoza otpada na tu zemlju”.

“Kako je udio izvoza u BDP-u Hrvatske zadnjih 10 godina rastao, tako je naš BDP postao sve više osjetljiv na promjene izvoza”, kaže Pribičević.

Taj model rasta se zove rast upogonjen izvozom (export led growth), što znači da se struktura ekonomije promijenila - veći udio izvoza znači da rast izvoza može više utjecati na ekonomski rast, objašnjava ova ekonomistica.

Model rasta kojim sad rastemo je osjetljiviji na promjene nego prije 10-15 godina

“No efekt je i obratan i naglo smanjenje izvoza uslijed nekog egzogenog događaja imat će vrlo brzo rezultat - pad BDP-a sa skoro nula vremenskog odmaka”, upozorava Pribičević.

“Dakle, model rasta kojim sada Hrvatska raste - na zdravijim temeljima - zapravo je čini osjetljivijom na promjene izvoza nego što je bila prije 10-15 godina”, zaključuje ona.

Tekst se nastavlja ispod oglasa

Kada je riječ o turizmu koji ima između 18 i 20 posto udjela u hrvatskom BDP-u, Pribičević aktualnu situaciju s koronavirusom uspoređuje s efektima koje je NATO-ovo bombardiranje Srbije imalo na turizam u Hrvatskoj.

Turiste tjera percepcija, a ne blizina konflikta

“Tu od pomoći može biti rad Marine Tkalec i Ivana Žilića iz 2017. koji se baš time bavi. U njemu se navodi da se broj turista, većinom stranaca, u Hrvatskoj tada smanjio za 725 tisuća, a broj noćenja za 4 milijuna i 700 tisuća u odnosu na prošlu godinu”, kaže Pribičević.

“Da stvar bude gora, efekt se nije smanjio što je destinacija bila dalje od Kosova (Dubrovnik je, primjerice, bliže Kosovu od Umaga), nego je efekt bio uniforman. To znači da turiste ne tjera blizina konflikta, nego percepcija”, ističe.

Što to znači u aktualnoj situaciji s koronavirusom, pitamo Vedranu Pribičević.

“Slučajevi u Zagrebu će otjerati turiste na moru, čak i ako u Dalmaciji ne bude niti jedan slučaj zaraze. Podsjećam, Hrvatska je 1999. godine imala recesiju. Bilo je i drugih faktora koji su tome tada doprinijeli, ali pad broja turista sigurno nije pomogao”, zaključuje ova ekonomistica.

Želite li momentalno primiti obavijest o svakom objavljenom članku vezanom uz koronavirus instalirajte Index.me aplikaciju i pretplatite se besplatno na tag: koronavirus

Index.me aplikaciju za android besplatno možete preuzeti na ovom linku, dok iPhone aplikaciju možete preuzeti ovdje.